M. Hort, podpredseda NR SR: (2006-12-05):
Na úvod začnem citátom z Programového vyhlásenie vlády Slovenskej republiky. „Vláda považuje tretí sektor za dôležitý spoločenský pilier a súčasť slobodnej občianskej spoločnosti. Uvedomujúc si dôležitosť rozvoja občianskej spoločnosti bude viesť partnerský dialóg s jednotlivými zložkami a platformami občianskej spoločnosti za účelom neustáleho vytvárania kvalitného ekonomického a správneho prostredia.“ Toľko citát zo spomínaného programového vyhlásenia vlády a teraz, aké sú konkrétne kroky pri napĺňaní tohto zámeru? Jasnejší dôkaz toho, ako skutočne vníma táto vláda pôsobenie a postavenie tretieho sektora už hádam ani nemohla dať v podobe pôvodne navrhovaných zmien v systéme asignácie dane z príjmov. Zrejme pod tlakom kritiky opozície, ale aj širokej verejnosti sa koalícia zľakla a urobila významné ústupky v podobe ponechania viacerých prvkov pôvodného systému asignácie dane z príjmov. Treba tu však veľmi jasne povedať, že pokiaľ by si vláda naozaj vážila tretí sektor ako dôležitý spoločenský pilier, tak ako to sama uvádza, s takýmto návrhom by pred nás jednoducho nepredstúpila. Posledné informácie z rokovania koalície o úpravách darovania 2-percentnej dane považujem za absolútne nedostatočné. Prečo ste vyradili z okruhu organizácií, ktorým je možné poskytnúť 2 %, tie, ktoré sa zaoberajú vzdelávaním, ochranou ľudských práv, šírením myšlienok demokracie, humanizácie spoločnosti či ochranou životného prostredia? Máme chápať  tieto  obmedzenia ako  vhodnú príležitosť na vysporiadanie   sa    s      niektorými    predstaviteľmi    tretieho sektora, ktorí    napríklad   v    minulom     volebnom   období    kritizovali účasť Roberta Fica na recepcii                                                                                                                                                                                                                                                                                                                                                                                                                                                                                                                                                                                                                                                                                                                                                                                 na Bieloruskej ambasáde? Nie je to tak dávno, keď sme po páde komunistického režimu aj na Slovensku budovali základy občianskej spoločnosti. Museli sme prejsť zložitým transformačným obdobím, pomaly sa vyrovnávať s vlastnou minulosťou, naprávať ťažké škody, ktoré napáchali boľševici v tomto štáte, ale predovšetkým v myslení ľudí. Práve v tomto období bola nezastupiteľná úloha mimovládnych organizácií, ktoré svojou činnosťou napomáhali budovanie občianskej spoločnosti. V súčasnej dobe mimovládne organizácie podobného charakteru napomáhajú etablovanie demokracie v krajinách, ktoré sú v procese transformácie, resp. sa snažia pôsobiť tam, kde ešte vládne tvrdý diktátorský režim, či už ide o Bielorusko, alebo Kubu. Prečo chcete týmto návrhom obmedziť finančné zdroje týmto organizáciám, ktoré sa napriek rizikám snažia aj svojou činnosťou pomôcť ľuďom, ktorí sú vo vlastnej krajine perzekvovaní, prenasledovaní a v mnohých prípadoch aj väznení? Toto je tá deklarovaná solidarita? Čo však už naozaj nechápem je vylúčenie tých mimovládnych organizácií, ktoré sa zaoberajú vzdelávaním. Z praxe vieme, že popri viacerých školských zariadení fungujú občianske združenia, ktorým v rámci tejto daňovej asignácie môžu rodičia detí, ktoré navštevujú tieto zariadenia pomôcť aj takouto formou. Čo sa vám na tom nepáči? Iste nejde o nejaké závratné sumy, ale pre tieto zariadenia je každá finančná čiastka vítanou pomocou. Jednou vetou povedané, jednej skupine občanov, ktorej sa potrebujete zapáčiť, rozšafne rozdávate, a druhej skupine, naopak, beriete. Napriek presvedčeniu, že ide o krok späť, verím, že sa vám tieto organizácie nepodarí zlikvidovať a prežijú. Áno, prežijú, lebo prežili aj časy, keď ich pôsobeniu nebola vtedajšia vláda práve priaznivo naklonená a deklarovanie dôležitosti rozvoja takého sektora ostalo na papieri asi tak, ako je to aj vo vašom vládnom programe. Akurát ma mrzí, že viaceré kroky, ktoré realizujete, a tento návrh je jedným z nich, mi veľmi pripomínajú obdobie, o ktorom sme si mysleli, že je už nenávratne preč. Keď som sa dozvedel, aké úpravy chcete urobiť, tak mi napadá len jedno heslo z minulosti – Rozdeľuj a panuj. To naozaj chcete postaviť jedných proti druhým, tí, ktorí sú vyvolení a druhí sú tí, ktorí sú zatratení? Za seba, ale myslím, že aj za celý poslanecký klub SDKÚ vám chcem povedať, že pokiaľ nezostane status quo, to znamená úcta k tým, ktorí robia to, čo robia tam, kde nevládze štát, tak, samozrejme, žiadnu zmenu náš poslanecký klub nepodporí. Pán minister, chcel by som vás osloviť, aby ste sa zamysleli nad tým a aby ste v tom duchu, čo som hovoril, tento návrh stiahli. Ďakujem pekne.